Presidenti kinez mbërrin në Amerikë
Të drejtat e njeriut në Kinë dhe siguria kibernetike pritet të jenë pjesë e diskutimeve
Presidenti kinez Xi Jinping, i cili filloi sot një vizitë në Shtetet e Bashkuara, tha se qeveria e tij e sheh me seriozitet sigurinë kibernetike dhe se ata që kryejnë krime të tilla, përfshirë hakerat që vjedhin sekretet tregëtare, duhet të dënohen sipas ligjit dhe konventave ndërkombëtare. Në komente të botuara sot në gazetën Wall Street Journal, presidenti Xi tha se edhe Kina ka qenë viktimë e sulmeve kibernetike dhe mohoi çfarëdo roli të qeverisë në vjedhjen e të dhënave të biznesit. Shtetet e Bashkuara e kanë paralajmëruar Kinën se spiunazhi kibernetik i mbështetur nga Pekini është një pengesë madhore në marrëdhëniet amerikan-kineze dhe se ky lloj spiunazhi duhet të marrë fund. Kjo pritet të jetë edhe një nga temat më delikate të bisedimeve mes Presidentit Barack Obama dhe homologut të tij kinez. Situata e të drejtave të njeriut në Kinë do të jetë një çështje tjetër e axhendës së diskutimeve gjatë takimit mes presidentit amerikan dhe atij kinez pas disa ditësh në Uashington. Në prag të vizitës shtetërore të presidentit Xi Jinping në Uashington, Këshilltarja për Sigurinë Kombëtare, Susan Rice, ka bërë thirrje për lirimin e kundërshtarëve politikë të burgosur në Kinë, ndërsa aktivistët kanë bërë thirrje për masa më të rrepta ndaj Pekinit. Susan Rice ka bërë tre vizita zyrtare në Kinës, gjatë të cilave ajo ka ngritur çështjen e të drejtave të njeriut në secilën prej vizitave. Politikanë dhe grupe amerikane thonë se të drejat e njeriut në Kinë janë keqësuar nën presidentin Xi. Shqetësime shprehu edhe ligjvënësi amerikan Christopher Smith: Yang Jianli është mes aktivistëve që kritikoi botën perëndimore për lidhjet me Kinën gjatë një seancë dëgjimore në Kongresin amerikan. Janë shtuar thirrjet për miratimin e ligjeve që lidhin të drejtat e njeriut mke aktivitetin tregëtar të Kinës në Shtetet e Bashkuara. Po ashtu flitet edhe për legjitimitetin e qeverisë aktuale në Kinë, për të cilën aktivistët thonë se nuk përfaqëson vullnetin e shumicës së popullit. Xiao Qiang është me gazetën “China Digital Times”. Duke folur para vizitës së zotit Xi në Shtetet e Bashkuara, Ministri i Jashtëm kinez, Wang Yi, u shpreh: Kina ka hedhur poshtë gjithnjë çdo kritikë ndaj të drejtave të njeriut, duke i quajtur ato ndërhyrje në punët e brendëshme të atij vendi.